ค่าจ้างใหม่หนุน‘สำรองเลี้ยงชีพ’โต
ศูนย์วิจัยกสิกรคาดเพิ่ม2-4%รวมปีนี้ธุรกิจขยาย12-14%
19 ส.ค. 2554

ศูนย์วิจัยกสิกรคาดเพิ่ม2-4%รวมปีนี้ธุรกิจขยาย12-14%
ศูนย์วิจัยกสิกรประเมินนโยบายขึ้นค่าจ้าง ปรับเงินเดือนของรัฐบาลใหม่ หนุนกองทุนสำรองเลี้ยงชีพเพิ่มพิเศษอีก 2-4% 
บริษัทศูนย์วิจัยกสิกรไทย ประเมินว่า การปรับขึ้นเงินเดือนและค่าจ้างของแรงงานตามนโยบายรัฐบาลชุดใหม่ จากจำนวนเงินนำส่งทั้งจากฝ่ายลูกจ้างและนายจ้างที่เพิ่มขึ้น จะส่งผลักดันให้มูลค่าทรัพย์สินสุทธิ (NAV) ของกองทุนสำรองเลี้ยงชีพเพิ่มขึ้น 2-4% เมื่อเทียบกับกรณีที่อัตราเงินเดือนเพิ่มตามปกติคำนวณจาก NAV เดือน พ.ค. 2554 ซึ่งอยู่ที่ 592,859 ล้านบาท
อย่างไรก็ตาม การปรับขึ้นเงินเดือนจะส่งผลให้รายได้ต่อเดือนของลูกจ้างทั้งภาครัฐและเอกชนเพิ่มขึ้น ส่งผลดีต่อความสามารถในการส่งเงินสะสมจากฝั่งลูกจ้าง แต่ก็อาจกระทบต้นทุนการดำเนินงานของฝั่งนายจ้าง จนอาจลดแรงจูงใจและความสามารถในการส่งเงินสมทบกองทุนสำรองเลี้ยงชีพได้เช่นกัน 
สำหรับปี 2554 ศูนย์วิจัยกสิกรไทย ประเมินว่ากองทุนสำรองเลี้ยงชีพจะขยายตัวประมาณ 12-14% จากสิ้นปี 2553 หลังจากเดือน พ.ค. 2554 ขยายตัว 11.6% เมื่อเทียบกับเดือน พ.ค. 2553 และเพิ่มขึ้น 18,784.04 ล้านบาท หรือ 3.3% เมื่อเทียบกับสิ้นปี 2553 และคาดว่าการแข่งขันราคายังเป็นหนึ่งในกลยุทธ์หลักที่บริษัทจัดการใช้เพื่อรักษาฐานลูกค้าและส่วนแบ่งตลาด นอกเหนือไปจากการหาผลิตภัณฑ์ลงทุนรูปแบบใหม่ๆ เพื่อตอบโจทย์ลูกค้า
สำหรับการเติบโตที่เพิ่มขึ้นเป็นผลจากการสนับสนุนของทั้งภาครัฐและเอกชนเพื่อมุ่งเน้นส่งเสริมการออมเพื่อยามชราหรือยามเกษียณ ส่งผลให้ NAV สำรองเลี้ยงชีพ จำนวนนายจ้างและสมาชิกกองทุน รวมทั้งจำนวนเงินนำส่งเข้ากองทุนขยายตัวอย่างต่อเนื่อง 
สหรบสแนวโน้มอุตสาหกรรมกองทุนสำรองเลี้ยงชีพในครึ่งปีหลังยังเป็นโอกาสสำหรับบริษัทจัดการที่จะเข้าแข่งขัน โดยเฉพาะกองทุนขนาดใหญ่ เช่น กองทุนสำรองเลี้ยงชีพขององค์กรรัฐวิสาหกิจ ซึ่งมีมูลค่าครบกำหนดอายุสัญญา 3,000-5,000 ล้านบาท 
ขณะที่การเพิ่มขึ้นของจำนวนเงินนำส่งสะสมจากทั้งลูกจ้างและนายจ้างในระหว่างเดือน รวมทั้งการปรับขึ้นเงินเดือนและการจ้างงานระหว่างปีน่าจะเป็นปัจจัยหลักสนับสนุนให้ NAV ในภาพรวมยังโตต่อเนื่อง รวมถึงแรงหนุนจากผลตอบแทนของสินทรัพย์ของกองทุนที่เข้ามาในแต่ละปี 
ณ สิ้นเดือน พ.ค. 2554 จำนวนนายจ้างมีจำนวน 11,702 คน เพิ่มขึ้น 706 คน จากสิ้นปี 2553 ขณะที่จำนวนสมาชิกเพิ่มขึ้น 147,770 คน ส่งผลให้มีจำนวนเงินนำส่งเข้ากองทุนสำรองเลี้ยงชีพเพิ่มขึ้น 27,726 ล้านบาท ช่วง 5 เดือนแรกของปี ขณะที่การเติบโตของ NAV ยังได้อานิสงส์จากดัชนีตลาดหลักทรัพย์ที่ปรับตัวเพิ่มขึ้น 3.98% จากสิ้นปีก่อน
สำหรับภาพรวมธุรกิจกองทุนสำรองเลี้ยงชีพในช่วง 5 เดือนแรกของปี 2554 พบว่า NAV ของกองทุนสำรองเลี้ยงชีพปรับตัวสูงขึ้นต่อเนื่อง โดยมูลค่าทรัพย์สินสุทธิอยู่ที่ 592,859 ล้านบาท เพิ่มขึ้น 18,784.04 ล้านบาท หรือเพิ่มขึ้น 3.3% เมื่อเทียบกับสิ้นปี 2553 โดยส่วนหนึ่งได้รับอานิสงส์จากผลด้านราคา โดยเฉพาะดัชนีตลาดหลักทรัพย์แห่งประเทศไทย (SET INDEX) ที่ขยายตัวร้อยละ 3.98 เมื่อเทียบกับ ณ สิ้นปี 53 รวมทั้งจำนวนเงินนำส่งและจำนวนนายจ้างที่เข้าร่วมกองทุนสำรองเลี้ยงชีพที่เร่งสูงขึ้น แม้ว่าจำนวนกองทุนจะปรับลดลงจำนวน 1 กองทุน มาอยู่ที่จำนวน 481 กองทุน